El vicepresident de la Generalitat, Oriol Junqueras, ha afirmat en una entrevista al programa "Més 324" de TV3 que les empreses han decidit traslladar la seu social a fora de Catalunya arran de l'actuació policia de la Guàrdia Civil i Policia Nacional del passat 1 d'octubre.

"D'entrada la primera evidència: imagini's que vostè estigués veient a la televisió alguna ciutat europea on entressin les forces policials a colpejar els ciutadans que van a votar. Imagini's que aquesta imatge es produís en alguna ciutat europea", li ha exposat el número dos del Govern.

El presentador del programa, Xavier Grasset, li ha demanat aleshores si "creu que marxen per això". "Vostè si veiés aquesta imatge quina sensació li donaria? Doncs, qualsevol demòcrata del món quan veu que es colpeja als votants, molta simpatia no li genera", ha afegit.

El líder d'ERC també ha recordat que el Govern espanyol ha modificat a través d'un decret per permetre que "hi hagi empreses que puguin canviar la seva seu social sense que això ho puguin decidir els seus propietaris, que és la junta d'accionistes".

Finalment, Oriol Junqueras ha exposat al presentador que "vostè s'imagina alguna democràcia en la qual un govern li diu als propietaris d'una empresa que no són ells els que han de decidir sobre la seu social d'una empresa?".